b'\n_START_ARTICLE_\nMujeres Libres\n_START_PARAGRAPH_\nMujeres Libres (suom. Vapaat naiset) oli Espanjassa vuosina 1936\xe2\x80\x931939 toiminut anarkistinen naisj\xc3\xa4rjest\xc3\xb6, jossa parhaimmillaan oli noin 30 000 j\xc3\xa4sent\xc3\xa4. Sen toiminta perustui \xe2\x80\x9dkaksoiskamppailuun\xe2\x80\x9d, jossa yhdistyiv\xc3\xa4t naisten vapautusliike ja ty\xc3\xb6v\xc3\xa4enluokan elinolojen parantamiseen t\xc3\xa4hd\xc3\xa4nnyt sosiaalinen vallankumous. Ryhm\xc3\xa4n perustivat kev\xc3\xa4\xc3\xa4ll\xc3\xa4 1936 Luc\xc3\xada S\xc3\xa1nchez Saornil, Mercedes Comaposada ja Amparo Poch y Gasc\xc3\xb3n. Muita n\xc3\xa4kyv\xc3\xa4 j\xc3\xa4seni\xc3\xa4 olivat muun muassa Lola Iturbe, Soledad Estorach ja argentiinalainen vallankumouksellinen Mika Feldman de Etcheb\xc3\xa9h\xc3\xa8re. Mujeres Libres toimi yhteisty\xc3\xb6ss\xc3\xa4 anarkosyndikalistisen CNT-ammattiliiton ja anarkistisen FAI-j\xc3\xa4rjest\xc3\xb6n kanssa._NEWLINE_Ryhm\xc3\xa4 ryhm\xc3\xa4 k\xc3\xa4vi kamppailua muun muassa prostituutiota ja maassa vallinnutta machokulttuuria vastaan. Lis\xc3\xa4ksi naiset organisoivat liikkuvia p\xc3\xa4iv\xc3\xa4koteja ja kehottivat naisty\xc3\xb6l\xc3\xa4isi\xc3\xa4 liittym\xc3\xa4\xc3\xa4n ammattiliittojen j\xc3\xa4seniksi. Mujeres Libres julkaisi my\xc3\xb6s samannimist\xc3\xa4 lehte\xc3\xa4._NEWLINE_Espanjan sis\xc3\xa4llissodan syttyess\xc3\xa4 hein\xc3\xa4kuussa 1936 j\xc3\xa4rjest\xc3\xb6n j\xc3\xa4seni\xc3\xa4 liittyi perustettujen ty\xc3\xb6l\xc3\xa4ismiliisijoukkojen riveihin ja osallistui taisteluun kenraali Francon joukkoja vastaan, kunnes kansanrintamahallitus liitti miliisin osaksi armeijaa, ja veti naiset pois rintamalta saman vuoden marraskuussa. Sodan aikana ryhm\xc3\xa4n vieraana k\xc3\xa4vi muun muassa amerikkalainen anarkisti Emma Goldman. Ryhm\xc3\xa4n toiminta loppui kev\xc3\xa4\xc3\xa4ll\xc3\xa4 1939, kun sis\xc3\xa4llissota p\xc3\xa4\xc3\xa4ttyi Francon johtamien fasistien voittoon.'